163 Humilitas

Secundum Bernardum, *De gradibus humilitatis,* humilitas est virtus qua homo verissima sui cognitione sibi ipsi vilescit. Vnde et humilitas secundum quosdam dicitur breuis scala ascensionis, breuis schola perfectionis, breuis via saluacionis.

¶ De primo, scala duo extrema, imum et suppremum; duo latera, dextrum et sinistrum; in spacio habet triplicem gradum. Imum huius scale est timor supplicii, supremum est amor premii, Psal. [138:8]: *Si ascendero* in *celum, tu illic es*, *si[[1]](#endnote-1) descendero in infernum, ades*. Dextrum latus est temperancia in prosperitate, sinistrum est paciencia in aduersitate, 2 Cor. 6[:7]: *Per arma justitie a dextris et a sinistris*.

¶ Item, in primo gradu est contemptus mundi; in secundo abieccio sui; in tercio amor Dei. Hec est scala Iacob, Gen. 28[:12].

¶ De secundo, quod humilitas sit breuis schola perfeccionis patet per hoc quod ipsa dicitur compendium omnis iusticie. Vnde et ipsa vocatur omnis *iusticiam*, Matt. 3[:15]. *Sic[[2]](#endnote-2) decet nos implere omnem iusticiam*, id est, humilitatem. Iccirco magister noster Christus reducit tantam prolixitatem legis ad quamdam breuem summam, id est, methodum humilitatis, Matt. 11[:29]: *Discite a me, quia mitis sum, et humilis*.

¶ De tercio, quod humilitas fit breuis via saluacionis patet nam cum ipsa petat centrum vetat circulum et circuitum /f. 47vb/ et facit rectum diametrum donec perueniat ad terminum, Ysai. 30[:21]: *Hec est via; ambulate in ea*.

Item, nota quod quidam humiles se attenuant per gracilitatem et maceracionem ut plus sponso placeant. Nam gracilitas attestatur incorrupcionem sicut econtra tumor denotat corrupcionem. Vnde et hic notandum est quod quidam tumentur et inflantur de generis nobilitate et tales inpregnantur quasi in proprio patre sicut filie Loth, Gen. 19[:36]. Quidam inflantur de subditorum multitudine et tales impregnantur quasi a toto populo, sicut Dauid qui numerauit totum populum, 2 Reg. 24[:2]. Quidam inflantur de ipsa in corrupcione et sic quasi impregnantur de ipsa virginitate. Sicut fatue virgines que dum de sua virginitate gloriam expetunt in suis lampadibus oleum habere noluerunt, Matt. 25[:1-10].

Item, humilitas se inclinat ut ascendat,[[3]](#endnote-3) se incinerat vt redolet, se mortificat ut resurgat. Ramus enim habens fructum incuruatur, spica cum grauis incuruatur. Sic humilis, sed ramus erectus ostendit se a fructu vacuum, Matt. 7[:16]: *A fructibus eorum cognoscetis eos.*

¶ Item, humilis se incinerat et pulverizat, ut magis redoleat instar speciei aromatice, Can. [3:6]: *Que est ista que ascendit … sicut virgula fumi ex aromatibus myrrhe, et thuris, et universi pulveris pigmentarii?* Et debet quilibet se pulverem reputare propter multa. Primo, quia *in puluerem* reuertetur, Gen. 3[:19]. Secundo, propter vilitatem, quia cum aliud in puluerem redigitur, quantumcumque sit ex preciosa materia, vilius reputatur, Psal. [14:4]: *Ad nihilum deductus est in conspectu ejus malignus.* Tercio, propter resistendi difficultatem, nam cinis statim dispergitur, nec resistit, sic homo[[4]](#endnote-4) peccator [Psal. 1:4]: *Non sic impii non sic set tanquam puluis.* Quarto, propter resurgendi impossibilitatem, quia sicut cinis non potest redire ad prestinum statum, sic nec peccator de se sine gracia, quia dicitur, Eccle. 7[:14]: *Nemo possit corrigere quem* Deus *despexerit.* Et Psal. [126:1]: *Nisi Dominus custodierit civitatem … in vanum laboraverunt qui edificant eam*.

Item, humilis se mortificat ut resurgat, nam mortis memoria multa bona facit.[[5]](#endnote-5) Nam primo facit fugere peccata, sicut facies iudicis exterret latrones, et cauda iumenti abigit muscas. Secundo, facit contempnere mundum. Vnde, Hieronimus, facile contempnit omnia, qui se cogitat moriturum. Nam, concupiscentiam[[6]](#endnote-6) oculorum contempnet qui se cogitat in terra iterum.

Item, concupiscenciam carnis contempnet[[7]](#endnote-7) qui propendit carnem suam delicate nutritam fore cibum vermium. Et superbiam uite contempnet quando cogitat quod ille qui uult esse super alios ponetur sub terra, que est infimum elementum.

¶ Item, memoria mortis facit seipsum recte regere, et sic rector nauis ponit se in cauda nauis, Eccli. 7[:40]: *Memorare novissima tua, et in eternum non peccabis*.

¶ Item, facit recte discernere inter presencia et futura. Nam mortem considerans ponit se in medio, Eccli. 11[:27]: *In die bonorum ne immemor sis malorum*.

¶ Item, humilitas melius eligit quam superbia quia superbia eligit corticem, externus, apparentem; humilitas eligit nucleum; superbia paleam; humilitas granum; superbia folium; humilitas fructum, Can. 2[:3]: *Fructus ejus dulcis gutturi meo.*

Item, superbia montes, humilitas valles. Vnde, nota quod in monte sunt quatuor mala: ariditas, indeuocionis, durities incompassionis, sterilitas operationis, praecipitacio euersionis. Sed valles sunt irrigue contra ariditatem, molles contra duriciam, fructifere contra sterilitatem, secure contra precipitacionem, Psal. [75:3]: *In pace factus est locus ejus*.

¶ Ad hec nota quod quinque solent hominem humiliare ut si consideretur que sunt infra, que sunt intra, que sunt iuxta, que sunt contra, que sunt supra. Primo namque humiliat consideracio creature corporalis, quod terra prestabit sepulcrum, ignis suplicium, quod quadrupedia sunt forciora, quod volatilia sunt agiliora, terre nascencia fructuosiora et pulchriora.

¶ Item, quod proprium subjectum est in principio semen immundum, in medio saccus stercorum, in fine cibus vermium. Istis consideratis, humilitas reuiuiscit et uires resumit, sicut muscus in locis fetentibus recuperat odorem. Ideo dixit Abraham, Gen. 18[:27]: *Loquar ad Dominum meum, cum sim pulvis et cinis*. Sicut Prou. 11[:2] dicitur, *Vbi[[8]](#endnote-8)* *humilitas ibi sapiencia.* Sic econtra dici potest *vbi superbia* /f. 48ra/ *ibi* stulticia, sed in homine impedit humilitatem consideracio propriarum graciarum. Vnde, narrat Ouidius, in *Metamorphosis* de prauo Narcisso quod ab omnibus erat dilectus et numquam flectabatur ad amorem mulierum, de quo inquisitus quidam vates respondit quod sic duraret donec seipsum videret. Transit tempus. Et puer aliquando fessus ex venacione recedit sitibundus iuxta fontem ut liberet. In quo fonte dum videret propriam ymaginem amore sui captus, elanguit, et mortus est.

¶ Moraliter sic multi in propriis virtutibus delectari alios despiciunt et seipsus nimis offerunt. Vnde moriuntur, sic qui nimis intuetur solem aciem oculorum suorum nimis obtenebrat, sic qui nimis delectatur in propriis virtutibus.

¶ Item, humilitas tripliciter distinguitur. Nam vna est prodiciosa et dolosa, Eccli. 19[:23]: *Est qui nequiter se humiliat, et interiora ejus plena sunt dolo*. Et hec humilitas dicitur uulpina, scilicet, hypocritarum iccirco cauenda, Eccli. 12[:11]: *Si humiliatus vadat, custodi te ab illo.* Alia est afflictoria siue probrosa, Dan. 3[:37]: *Humiles* facti *sumus in universa terra hodie propter peccata nostra*. Et hec est humilitas asinina qui velit nolit portat onera, sed hec est toleranda, Eccli. 2[:4]: *In humilitate tua patientiam habe*. Tercia est meritoria et virtuosa de qua Luc. 1[:48]: *Respexit humilitatem ancille sue.* Hec est humilitas columbina, ideo amplectanda, Eccli. 13[:9]: *Humilia te Deo, et exspecta manus ejus*, id est, premiacionem, circa hanc humilitatem attendenda sunt tria: inductiua, ostensiua, conseruatiua.

¶ Inductiua sunt tria. Primo, consideracio proprie vilitatis. Prouerbo, pauo videns turpitudinem pedum humiliat caudam, sic qui considerat quid latet in ventre, quid exiit per foramina corporis deberet humiliari, Mich. 6[:14]: *Humiliatio tua in medio tui*. Eccli. 10[:9]: *Quid superbit terra et cinis?*

Secundo, persuasio nix Sacre Scripture, gutta sepe cadens cauat lapidem, sic veritas nota flectit hominem ad acquiescendum, Eccli. 7[:19]: *Humilia valde spiritum tuum*. Judith 8[:16]: *Humiliemus illi animas nostras.* 1 Pet. 5[:5]: *Omnes invicem humilitatem insinuate*.

¶ Tercio, imitatio humilitatis diuine. Nam quod elegit vir bonus et sapiens hec magis, eligendum est, Matt. 11[:29]: *Discite a me, quia mitis sum, et humilis corde*. Philip. 2[:8]: *Humiliavit semetipsum … usque ad mortem*. Prou. 16[:19]: *Melius est humiliari cum mitibus quam dividere spolia cum superbis*.

Ostensiua humilitatis sunt tria, quorum primum est dolor penitencie. Nam sicut auerti a Deo est signum superbie, sic conuerti ad Deum est signum humilitatis, 3 Reg. 21[:29]: *Nonne vidisti Achab humiliatum coram me?* Psal. [50:19]: *Cor contritum et humiliatum, Deus, non despicies*. Secundum est amor paciencie, Eccli. 2[:5]: Sicut *in igne probatur aurum et argentum*, sic *homines … in camino humiliationis*. Tercium est labor obediencie, Gen. 16[:9]: *Revertere … et humiliare sub manu* domine tue. Et Eccli. 3[:20]: *Quanto magnus es, humilia te in omnibus*.

¶ Conseruatiua sunt tria, nam humilitas facit tria bona. Primo, tollit culpam sicut prosternens se leoni iram eius mitigat, Psal. [114:6]: *Humiliatus sum, et liberavit me.*

Secundo, graciam impetrat quanto, enim, rectius quis oppositur corpori solari tanto plus calescit, 1 Pet. 5[:5]: *Deus superbis resistit, humilibus dat gratiam*.

¶ Tercio, gloriam multiplicat, sicut granum cadens in terram fructum affert, Job 22[:29]: *Qui humiliatus fuerit, erit in Gloria*. Prou. 15[:33]: *Gloriam precedit humilitas*.

Item, variis modis homines hic et in futuro exaltantur, sicut patet in Dauid et de Ezechia. Aliqui hic et in futuro humiliantur ut superbi pauperes Herodes, Antiochus, Nabugodonosor, Pilatus, de quibus loquitur Jer. [17:18]: *Duplici contricione, contere eos,* Domine. Nonnulli hic exaltantur et in future humiliantur, ut superbi diuites [qui ducunt hic in bonis diebus, sed in puncto ad inferna descendunt]. Aliqui hic humiliantur et in futuro exaltantur ut sancti pauperes qui sua propter Deum reliquerunt.

Vnde, Bernardus, *Sermo* 34, aliqui humiliantur qui humiles non sunt, nam et aliqui humiliantur indignanter, aliqui pacienter, aliqui libenter, quorum primi sunt rei, secundi innoxii, tercii iusti qui dicere possunt cum Psal. [118:71]: *Bonum mihi quia humiliasti me*. Sed hoc dicere non possunt qui inuitus tolerat; minus autem qui murmurat. Est nempe humilis qui humiliacionem conuertit in humilitatem, /f. 48rb/ qui dicere possunt cum Psal. [118:71]: *Bonum mihi quia humiliasti me*.

Vnde, Gregorius *In* *dominica quarta in aduentu*, In cunctis que agitis radicem boni operis humilitatem tenete, nec quibus iam superiores, sed quibus ad huc inferiores estis aspicite, ut dum nobis meliorum exempla proponitis ad maiora ascendere valeatis.

¶ Item, Bernardus, *Super Cantica,* homilía 16, appetere de humilitate laudem non est virtus humilitatis, sed subversio. Nam verus humilis vult vilis reputari, non humilis predicari. Gaudet contemptu sui. Hoc solo superbus, quod laudes contempnit.

Item, Tholomeus, in *Prouerbis* suis, dicit qui inter sapientes[[9]](#endnote-9) humilior est, inter sapientes sapiencior est. Experimentores dicunt sicut Plinius in secundo libro *Naturalis Philosophie*, quod existens in profundo puteo sole lucente in meridie stellas videt in celo, sic existens in humilitate.

Item, quia Salomon humilis fuit in principio regni sui graciam recepit et sapienciam in horum figuram quando Dominus apparuit Moysi in rubo deserti, in cedro Libani.

Item, in elementis quod est humilius et inferius est stabilius et fructuosus, scilicet, terra et in arboribus que est humilior et despectior in aspectum fructum habet dulciorem, odorem suauiorem, ascensum mirabiliorem, scilicet, uitis. In metallis quod est profundius est melius, scilicet, aurum in locis qui est inferior est fecundior, et a periculis tucior, sic per omnia est de humilitate, Ysai. 40[:4]: *Omnis vallis exaltabitur*, scilicet, infructibus frugibus, quia secundum Psal. [64:14]: *Valles abundabunt frumento*. Et omnis mons et collis humiliabis. Michol, quia despexit Dauid saltantem coram Domino, facta est sterilis, 2 Reg 6[:16]. Et cum essent in templo tria intrinsecus, tamen Sanctum sanctorum fuit in infimo solo, 3 Reg. 6[:15-16].

Item, speculum concauum tantum colligit de calore[[10]](#endnote-10) obiecti solis quod ex eo generat ignem vbi speculum tumidum repercutit radies et dispergit, sic concauitas humilitatis recipit calorem Spiritus Sancti et generat ignem diuini amoris vbi tumor superbie ipsum repellit. In his figuratur precepit Dominus Moysi facere sibi altare concauum interius, Exod. 27[:8]. Ut esset ignis receptiuum, et Agar superba postquam humiliata et reuersa ad dominam suam, concepto et peperit, sic humilitas reddit personam fecundam.

Vide plus de humilitate supra capitulo [87] Crescere.

¶ Item humilitas potest dici conceptus proprie excellencie, de qua Hieronimus, *Epistula* 87, fictam humilitatem fugiens, eam que vera est imitare. Multi namque huius virtutis vmbram, pauci veritatem, sequuntur. Auferantur figmenta verborum, cessent gestus simulati, virum humilem paciencia iniurie probat. Vnde, dicit Gregorius in primo *Dialogo,* c. 16, qualis quisque apud se latet, contumelia illa probat, quia sicut superbi honoribus, sic humiles quandoque sua despectione gloriantur.

Item, Augustinus, *Super Ioannem,* homilia 25, ut mala superbia curaretur, factus est humilis Filius Dei. Quid ergo superbis, homo? Si propter te Deus factus est humilis. Si te pudeat sequi hominem humilem, saltem imitare[[11]](#endnote-11) humilem Deum.

¶ Exemplum humilitatis est in Beata Virgine, Luc. 1[:48]: cuius *humilitatem respexit* Deus. Et in Beato Johanne Baptista, qui cum esset maior inter natos mulierum fetetur se non esse dignum soluere *corrigiam calceamenti,* [Joan. 1:27]. Vbi dicit Gregorius, liber 1, *Super Euangelium* homilia 7, si sancti viri cum agunt fortia, de semetipsis vilia sentient, quid in sua excusatione[[12]](#endnote-12) dicturi sunt qui sine opere virtutis intumescunt? Exemplum de Dauid quem mira facta non extulerunt, Psal. [130:1]: *Domine, non est exaltatum cor meum*.

¶ Item, Gregorius in *Homilia,* qui sine humilitate virtutes congregat, quasi puluerem in vento portat. Gloriosa quippe res est humilitas qua palliari appetit superbia ne vilescat. Et sunt tres humilitatis species. Prima intra et sufficiens cum quis subdit se[[13]](#endnote-13) maiori et non profert se[[14]](#endnote-14) equali. Secunda dicitur abundans cum quis subdit se equali et non profert se minori. Tercia dicitur superabundans, scilicet, subdere se minori in quo gradu impletur omnis iustitia, secundum illud Matt. 3[:15]: *Sic decet nos implere omnem justitiam*. /f.48va/

1. *si descendero ... ades* ] F.80 *corr*. fides F.128. [↑](#endnote-ref-1)
2. *Sic decet ... iusticiam* ] F.80 *om*. F.128. [↑](#endnote-ref-2)
3. ut ascendat ... se mortificat ] F.80 *om*. F.128. [↑](#endnote-ref-3)
4. homo ] F.80 *om*. F.128. [↑](#endnote-ref-4)
5. facit ] *add*. ~~contempnere~~ F.128. [↑](#endnote-ref-5)
6. concupiscentiam ... in terra ] F.80 *om*. F.128. [↑](#endnote-ref-6)
7. contempnet ] F.80 *om*. F.128. [↑](#endnote-ref-7)
8. *Vbi* ] *add*. ~~superbia ibi stultitia sed in homine impedit~~ F.128. [↑](#endnote-ref-8)
9. sapientes ] *corr.* humiles F. 128. [↑](#endnote-ref-9)
10. calore ] *corr*. colore F.128. [↑](#endnote-ref-10)
11. imitare ] *add.* hominem F.128. [↑](#endnote-ref-11)
12. excusatione ] Gregory *corr*. examinacione F. 128. [↑](#endnote-ref-12)
13. se ] *add*. ~~equali et non profert se minori. Tercia dicitur superabundans~~ F.128. [↑](#endnote-ref-13)
14. se ] *corr*. de F.128. [↑](#endnote-ref-14)